Håkjerring

Håkjerring (Somniosus microcephalus) er en stor hai i slekten Somniosus, som teller fem arter og tilhører håkjerringfamilien (Somniosidae). Arten er på størrelse med hvithai og kan i sjeldne tilfeller bli opp mot 7 m lang. Håkjerring er den haiarten som frekventerer lengst nord i arktiske farvann, særlig i havene mellom Grønland og Island. Den er normalt å finne på dybder rundt 200–600 m og spiser det meste den kommer over. Håkjerring er en toppkonsument i sitt økosystem og arten frekventerer de dype fjordene langs Norskekysten.
Håkjerring er trolig det virveldyret med lengst levetid med dokumentert alder på over 400 år for noen individer. Den vokser langsomt, rundt 1 cm årlig. Det har vært vanskelig å fastslå håkjerringers alder og veksthastighet. Forskere ved universitetene i København og Århus brukte karbonisotoper (C-14) i hvalenes øyelinse som grunnlag for å beregne vekst. Atomprøvesprenging på 1950-tallet ga forhøyet nivå av C-14 i havet noe som etterlot tydelige spor i haiene.


== Biologi ==
Det er fanget fisk på over 700kg, men det finnes trolig individer på over 1000kg. Det største eksemplar som er målt var på 640 cm og veide 1 022 kg. Det er dog observert håkjerringer på over 7 meter.
Den største tatt i Norge veide 1099,2 kg, var 4,79 meter lang, og ble tatt med stang i Nedstrandsfjorden, 19. juli 2013..
I juli 2018 ble den nest største håkjerringa tatt i Norge: Svenske Mikael Åkesson tok en håkjerring på rundt 1050 kilo i Andfjorden. Den var 406 cm i lengde og hadde en omkrets på 274 cm. Den tredje største tatt i Norge veide 880 kg, var 4,10 meter lang, og ble tatt med stang i Boknafjorden, 30. juni 2010.. I 2009 ble det fisket en håkjerring på 643 kilo og 3,65 meter i  Trondheimsfjorden [Beitstadfjorden].På Island kalles denne haien hákarl. Der regnes den som en delikatesse når den er gravet, om enn svært illeluktende hevdes det. På dansk kalles håkjerring for grønlandshaj, men også havkarl. På engelsk kalles den Greenland shark, men stundom også for «sleeper shark» på grunn av dens ry for å opptre sløvt og bevege seg langsomt. Inuittene kaller den for eqalussuaq.
Håkjerringas kjøtt er giftig hvis det ikke er kokt eller stekt, og den fiskes i hovedsak kun på grunn av den oljerike leveren.
I 2011 ble det vist en episode av Ut i naturen på NRK hvor håkjerringer ble mistenkt for a være rovdyret som dreper seler på Svalbard. I dokumentaren vises prøvefangst av håkjerring, og antallet av haien overrasket forskerne -det var nemlig mange flere hai enn det de hadde trodd. Mistanken om at håkjerring spiser selarten steinkobbe ble bekreftet ved at det ble funnet store mengder av sel i håkjerringas mageinnhold. Haiartens bevegelsesmønster ble målt ved satellittmerking og akselerometer, og dokumenterte et langsomt dyr. Overraskelsen var desto større, siden selen beveger seg mer enn dobbelt så raskt. Forskernes hovedteori er at de spiser sovende sel, da steinkobbe sover under vann. I juni 2008 fant Norsk polarinstitutt deler av kjeven til en ung isbjørn i magen til en håkjerring.


== Inndeling ==
Inndelingen følger WoRMS og er i henhold til Froese & Pauly (eds.) (2018b). Norske navn og beskrivelser i parentes er ikke gyldige, men kun midlertidige og høyst uoffisielle).

Selachii
Galeomorphi
Squalomorphi
Hexanchiformes, (seks- og sjugjellede haier)
Pristiophoriformes, saghaier
Squaliformes, håer
Centrophoridae
Dalatiidae
Echinorhinidae
Etmopteridae
Oxynotidae
Somniosidae, håkjerringfamilien
Centroscymnus
Scymnodalatias
Scymnodon
Somniosus, (håkjerringer)
S. antarcticus, (sørlig håkjerring)
S. longus, (froskehai)
S. microcephalus, håkjerring
S. pacificus, (stillehavshåkjerring)
S. rostratus, (pygmehåkjerring)
Zameus
Squalidae
Squatiniformes, havengler


== Alder ==
Før den nyeste forskningen ble publisert i 2016 anslo IMR (Havforskningsinstituttet i Bergen) maksimal alder til ca 200 år og kanskje eldre. Håkjerring har ikke samme vekstsoner i øresteiner og andre vev til å aldersbestemme arten med, slik en finner i andre fiskearter.Danske forskere har studert innholdet av den radioaktive isotopen 14C i øyelinsen hos håkjerring. Vevet i linsen er dødt og tilføres ikke mer 14C etter at det er dannet. Forskerne fant spor etter de store prøvesprengningene tidlig i 1960-årene. Ved å ekstrapolere målingene mener de å ha påvist at håkjerring først blir kjønnsmoden ved en alder på 156 ± 22 år. Den eldste undersøkte håkjerringa var 5,02 m lang og 392 ± 120 år gammel, noe som gir en maksimal alder på omtrent 510 år.


== Referanser ==


== Eksterne lenker ==
(en) håkjerring – oversikt og omtale av artene i WORMS-databasen 
(en) håkjerring i Encyclopedia of Life 
(en) håkjerring i Global Biodiversity Information Facility 
(no) håkjerring hos Artsdatabanken 
(sv) håkjerring hos Dyntaxa 
(en) håkjerring hos FishBase 
(en) håkjerring hos ITIS 
(en) håkjerring hos NCBI 
(en) Kategori:Somniosus microcephalus – bilder, video eller lyd på Wikimedia Commons 
Somniosus microcephalus – detaljert informasjon på Wikispecies